CELEX: 32011R0537
Language: sk
Date: 2011-06-01 00:00:00
Title: Nariadenie Komisie (EÚ) č. 537/2011 z  1. júna 2011 o mechanizme prideľovania množstiev kontrolovaných látok, ktoré sú v Únii povolené na laboratórne a analytické použitie podľa nariadenia Európskeho parlamentu a Rady (ES) č. 1005/2009 o látkach, ktoré poškodzujú ozónovú vrstvu

2.6.2011   
            
            
               SK
            
            
               Úradný vestník Európskej únie
            
            
               L 147/4
            
         NARIADENIE KOMISIE (EÚ) č. 537/2011
   z 1. júna 2011
   o mechanizme prideľovania množstiev kontrolovaných látok, ktoré sú v Únii povolené na laboratórne a analytické použitie podľa nariadenia Európskeho parlamentu a Rady (ES) č. 1005/2009 o látkach, ktoré poškodzujú ozónovú vrstvu
   
      EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1005/2009 zo 16. septembra 2009 o látkach, ktoré poškodzujú ozónovú vrstvu (1), a najmä na jeho článok 10 ods. 6 tretí pododsek,
   keďže:
   
               (1)
            
            
               Mechanizmy udeľovania množstiev kontrolovaných látok, ktoré sú povolené na laboratórne a analytické použitie, by mali byť zárukou toho, že množstvá, ktoré sa ročne schvália v rámci povolení pre jednotlivých výrobcov a dovozcov, nepresiahnu 130 % ročného priemeru vypočítanej úrovne kontrolovaných látok, pre ktoré bolo výrobcovi alebo dovozcovi udelené povolenie na základné laboratórne a analytické použitie v rokoch 2007 až 2009, a že celkové množstvo, ktoré sa ročne schváli v rámci povolení, vrátane povolení pre chlórfluórované uhľovodíky podľa článku 11 ods. 2 nariadenia (ES) č. 1005/2009, nepresiahne 110 ton látok s potenciálom poškodzovať ozón (ďalej len „ODP“).
            
         
               (2)
            
            
               Celkové množstvá kontrolovaných látok, ktoré sa na laboratórne a analytické použitie povolia podnikom vyrábajúcim alebo dovážajúcim tieto látky na základe povolenia v rokoch 2007 až 2009, nesmú presiahnuť 77 243,181 kilogramov ODP a vypočítajú sa na základe výroby a dovozu, ktoré boli povolené v referenčnom období.
            
         
               (3)
            
            
               Rozdiel v porovnaní s maximálnym množstvom 110 ton ODP (32 756,819 kilogramov ODP), ako aj množstvá, v prípade ktorých podniky vyrábajúce a dovážajúce na základe povolenia v rokoch 2007 až 2009 nepredložili vyhlásenia, by sa mal prideliť podnikom, ktorým v referenčnom období 2007 až 2009 neboli vydané výrobné ani dovozné povolenia. Mechanizmus prideľovania by mal zabezpečovať, aby všetky podniky, ktoré žiadajú o nové kvóty, dostali primeraný podiel množstiev určených na pridelenie.
            
         
               (4)
            
            
               Opatrenia stanovené v tomto nariadení sú v súlade so stanoviskom výboru, ktorý bol zriadený podľa článku 25 ods. 1 nariadenia (ES) č. 1005/2009,
            
         PRIJALA TOTO NARIADENIE:
   Článok 1
   Kvóty pre kontrolované látky na laboratórne a analytické použitie sa v súlade s mechanizmami stanovenými v prílohe pridelia výrobcom a dovozcom, ktorým v rokoch 2007 až 2009 nebolo vydané výrobné ani dovozné povolenie.
   Článok 2
   Toto nariadenie sa uplatňuje od 1. januára 2011.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. júna 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 286, 31.10.2009, s. 1.
   PRÍLOHA
   
      Mechanizmus prideľovania
   
   1.   Určenie množstva, ktoré sa má prideliť podnikom, ktorým v rokoch 2007 až 2009 nebolo vydané povolenie na výrobu ani dovoz kontrolovaných látok na základné laboratórne a analytické použitie (nové podniky)
   
   Každému podniku, ktorý v rokoch 2007 až 2009 dostal povolenie na výrobu alebo dovoz kontrolovaných látok na základné laboratórne a analytické použitie, sa udelí kvóta zodpovedajúca množstvu, o ktoré žiadal vo svojom oznámení podľa článku 10 ods. 5 nariadenia (ES) č. 1005/2009, ale ktoré nepresahuje 130 % ročného priemeru vypočítanej hladiny kontrolovaných látok, pre ktoré tento podnik dostal povolenie v rokoch 2007 až 2009.
   Celkový počet pridelených kvót sa odpočíta od 110 ton ODP, čím sa určí množstvo, ktoré sa má prideliť novým podnikom (množstvo, ktoré sa má prideliť vo fáze 1).
   2.   Fáza 1
   
   Každému novému podniku sa pridelí množstvo, ktoré zodpovedá množstvu, o ktoré žiadal vo svojom oznámení, ale ktoré nepresahuje proporcionálny podiel množstva určeného na pridelenie vo fáze 1. Proporcionálny podiel sa vypočíta tak, že počet nových podnikov sa vydelí 100. Množstvo kvót, ktoré sa má prideliť vo fáze 2, sa vypočíta tak, že od množstva kvót určených na pridelenie vo fáze 1 sa odpočíta množstvo kvót, ktoré boli vo fáze 1 skutočne pridelené.
   3.   Fáza 2
   
   Každému novému podniku, ktorý vo fáze 1 nedostal 100 % množstva, o ktoré žiadal vo svojom oznámení, sa pridelia dodatočné kvóty, ktoré zodpovedajú rozdielu medzi žiadaným množstvom a množstvom získaným vo fáze 1, ktoré však nepresahuje proporcionálny podiel množstva určeného na pridelenie vo fáze 2. Proporcionálny podiel sa vypočíta tak, že počet nových podnikov, ktoré sú oprávnené na pridelenie kvót vo fáze 2, sa vydelí 100. Množstvo kvót, ktoré sa má prideliť vo fáze 3, sa vypočíta tak, že od množstva kvót určených na pridelenie vo fáze 2 sa odpočíta množstvo kvót, ktoré boli vo fáze 2 skutočne pridelené.
   4.   Fáza 3
   
   Fáza 2 sa analogicky opakuje, až kým množstvo, ktoré ostane na pridelenie v ďalšej fáze, nie je menšie ako 1 tona ODP.